President sal by Zondo praat as hulle vra | Netwerk24
Deur Philda Essop 11 September 2018 16:43
Pres. Cyril Ramaphosa Dinsdag tydens vraetyd in die Nasionale Raad van Provinsies. Foto: Jaco Marais
Pres. Cyril Ramaphosa is bereid om voor die Zondo-kommissie van ondersoek na staatskaping te getuig.
Hy het Dinsdag dié bereidwilligheid by die vraetyd in die Nasionale Raad van Provinsies gegee nadat die DA hom daaroor uitgevra het.
"Die kwessie van staatskaping het almal in die land geraak. Wat onthul word in die Zondo-kommissie kom voor vir baie mense as 'n verbasing sowel as 'n skok namate die besonderhede na vore kom.
"Sover dit my aangaan, as die Zondo-kommissie my vra om te verskyn, het ek geen moeilikheid of teenkanting nie.
"In sover as wat elk van ons iets het om te vertel aan die Zondo-kommissie, moet ons nooit wegkruip nie. Dit was die ANC wat gevra het dat 'n kommissie aangestel moet word. So as president van die ANC kan ek nooit myself distansieer of wegkruip van 'n kommissie wat ons gevra het om op die been gebring te word nie.
"Die mense van Suid-Afrika verdien om te weet wat aan die gang is, want die staat soos dit is, is nie 'n koninkryk van 'n individu of 'n party nie – die staat behoort aan die mense van Suid-Afrika en ons is aanspreeklik aan die mense van Suid-Afrika," sê Ramaphosa.
Hy het op 'n ander vraag genoem watter stappe gedoen sal word teen die talle mense na wie die vinger gewys word en of die geld verhaal sal word. Ondersoeke duur egter voort.
"Ons het probleme ervaar. Sommige wetstoepassingsagentskappe was baie stadig en het versuim om op te tree, maar soms was hulle regtig briljant en uitnemend. Ons het dus 'n kombinasie waar goeie werk gedoen en in sommige gevalle slordige werk gedoen is. Ons wil dit skoonmaak en optree teen korrupsie waar dit ook al voorkom en diegene wat aanspreeklik is moet verantwoordbaar gehou word."